30. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΚΟΙΝΩΝΙΚΩΝ ΥΠΗΡΕΣΙΩΝ Αριθ.21/11/549 της 5 Απρ./8 Μαΐου  1974 (ΦΕΚ Β΄ 481) Περί καθορισμού των υπό του Δημοσίου καταβλητέων εις το Ι.Κ.Α. εισφορών δια την αναγνώρισιν υπηρεσίας παρά τω Δημοσίω ενίων κατηγοριών προσωπικού των τέως Β. Ανακτόρων. Έχοντες υπ' όψει: Τας διατάξεις του άρθρ. 8 του Ν.Δ. 77/73 "περί ρυθμίσεως της καταστάσεως και θέσεως του προσωπικού των τέως Βασιλικών Ανακτόρων", αποφασίζομεν: 1.Οι δυνάμει των διατάξεων του άρθρ. 8 του Ν.Δ. 77/1973 "περί ρυθμίσεως της καταστάσεως και θέσεως του προσωπικού των τέως Βασιλικών Ανακτόρων" (τόμ. 1 σελ. 74,01) υπαχθέντες εις την ασφάλισιν του Ι.Κ.Α. εκ του προσωπικού των τέως Β. Ανακτόρων υπάλληλοι, δύνανται, δι' αιτήσεώς των υποβαλλομένης εις το Ι.Κ.Α., να συνυπολογίσουν ως συντάξιμον τον χρόνον υπηρεσίας των εις τα τέως Β. Ανάκτορα, εφ' όσον ούτος αναγνωρίζεται ως συντάξιμος υπό του Δημοσίου. Η κατά τ' ανωτέρω αίτησις υποβάλλεται εις το Ι.Κ.Α. μετά την αποχώρησιν των περί ων πρόκειται υπαλλήλων εκ της υπηρεσίας του Δημοσίου και υπό την προϋπόθεσιν ότι ούτοι δεν έτυχον συντάξεως εκ του Δημοσίου Ταμείου δια του συνυπολογισμού και του εν λόγω χρόνου υπηρεσίας. 2.Ο υπολογισμός των υπό του Δημοσίου καταβλητέων εις το Ι.Κ.Α. εισφορών, χωρεί βάσει του κατά τον χρόνον της εξόδου εκάστου ισχύοντος ασφαλίστρου εργοδότου και ησφαλισμένου του Κλάδου συντάξεως του Ι.Κ.Α. και των κατά τον αυτόν χρόνον καταβαλλομένων αποδοχών. 3.Ο συνυπολογισθείς ως άνω χρόνος υπηρεσίας δεν δύναται να ληφθή υπ' όψιν προκειμένης απονομής των υπό του Ι.Κ.Α. παροχών προ της ολοσχερούς καταβολής των εισφορών. Η παρούσα δημοσιευθήτω δια της Εφημερίδος της Κυβερνήσεως. 